學韓退之體賦蝦蟆一篇
作者：洪芻
朝代：宋

paragraphs: 吾廬逼沮洳，蛙蛤宗生之。
委委見蝌蚪，閣閣已在茲。
夜聲一何喧，達旦乃寖微。
月令紀螻蟈，語默亦有時。
豈伊不平鳴，沓沓竟何爲。
那復當鼓吹，安能問官私。
吾聞崑崙下，厥大數十圍。
蟾蜍窟望舒，色勝金褭蹄。
癡騃反食月，吞吐誰能知。
坎井我自足，跳梁而持頤。
鼈笑色無慍，鶉化理莫推。
疥體不自惜，或以調鹽醯。
柳州味南烹，下筯甘若飴。
在昔薦宗廟，乃與羔兔齊。
擅減幾被坐，巨細不可遺。
莫以腥臊棄，終將瑚璉期。